《都中同马伯起戴公纶送家启图》
明代·区大纬

天涯芳草碧纤纤，送客都门诗酒兼。话以忘形欢正剧，客缘将别恨偏添。

雪歌自愧巴人和，星聚重烦太史占。我亦将归对黄菊，销魂无用赋江淹。

作者简介：区大纬，字文炳，号五象山人。香山人。明思宗崇祯间贡生，授浙江安吉州同知，迁中书舍人，升虞部主政。乞归养。著有《纪漫草》、《续漫草》。清光绪《香山县志》卷一三、清陈伯陶编《胜朝粤东遗民录》卷二有传。